和蔣龍圖  其一
作者：徐積
朝代：宋

paragraphs: 公之所設施，道德之餘事。
有性給其才，無物蔽其意。
大車積以載，牛刀迎者解。
以要操其綱，以妙觀其會。
善譽不盡知，善毀沒可譏。
校之古人輩，彼若有所爲。
公之所然者，以智不以鑿。
其力日以裕，其濟日以博。
至於我曹者，使相望相聞。
猶能領官屬，携詩叩吾門。
先看陶家柳，次看陶家菊。
茶中許投花，坐上呼燃燭。
顧我爲樂叟，勉我以不倦。
我是孟東野，終附鄭公傳。